شەفەق نیوز/ ئەحمەد، ئەو گەنجە ک خوازێد دویارووژ
خاسیگ ئەڕا مناڵەیلی دابین بکەێد، زانێد ئەوە لە عراق وەدەس نیەکەفێد، تا ئی رەوشەیل
سیاسی و ئابووریە وەردەوامن لە خراوی، هەرچەن خوەییش لە کەرت کورجیگ  جوور 
«نەفت» کار کەێد.
خراوی رەوش ئابووری و سیاسی لە عراق هیلێد فرە
لە گەنجەیل عراق بکەفنە مینەی شناسنامەی دەوڵەتیگ تر  و پاسپۆرتیک تر، دەرفەت ئومیدیگ بیەێدە خوەیان
و مناڵەیان ئەرا ژیانیگ خاستر.
ئەحمەد حەسن، کوردە لە خەڵک هەولێر، لە یەکیگ لە
دامەزراوەگان کار کەێد ک خزمەتگوزارییەیلیگ نەفتی پێشکەش کەێد، و پویل کەفێدە دەسی
تا خوەی و خیزانەگەی گەشتیاری ئەرا دەوڵەتەیل جهان بکەن، بەڵکم پاسپورتە عراقیەگە
بویەسە ریگریگ لە نوای ک ڤیزای دەوڵەتە ئۆڕوپیەگان و ئەمریکا و کەنەدا وە ئاسانی وەپی
نێدریەێد، ئەوە ک هیشت ئەحمەد و فرەیگ تر، مینەی رییگ بکەن ئازادی گواستنەوە وەپیان
بەێد لە هەر وەختیگ بخوازن.
ئەحمەد ئەرا ئاژانس شەفەق نیوز ئووشێد: لە وەرجە
ساڵیگ زیاتر، مینەی شناسنامەیگ یا پاسپۆرتیک تر کەێد، دویای ئەوەگ لە ماڵپەڕە ئەلیکتڕۆنیەگان
پرۆپاگەندە ئەرا ئیجوور چشتیگ دی، و لەماوەی یەک ساڵ تەقەلای ئی کارە دا، چوونکە
رووژانە نووڕێد ک رەوشەگان خراوترەو بوون.
ئەحمەد نووڕێد ک   ئەگەر مناڵەگانی خوەنستن زانکۆیان لە دەیشت
عراق تەواو بکەن دویارووژیان رووشنترەو بوود، چوونکە ئاست زانکۆەگان لە وڵاتەگە
خراوەو بوین، بیجگە خراوبوین ئابووری و سیاسی.
لە عراق چەن کۆمپانیایگ بڵاوبوین ک کار لە وەرگردن
شناسنامەیگ تر کەن، لە ری پڕۆژەی بەرهەمهاوردن لەو شناسنامە ک چەن دەوڵەتیگ راگەیانن
وەتایبەت دەوڵەتە ئۆڕوپیەگان.
رانیا عەواد خانمە وەڕێۆبەر هەرێمی کۆمپانیای
بلومینا ک بارەگاگەی هالە کوردستان، ئووشێد: داواکەرەیل شناسنامە و پاسپۆرتیگ تر
فرەن ک هیشت نووسینگەیگ تر لە هەرێم بکەنەوە، و دیاریکرد ک دوو نووسینگەگە داواکاریەگان
لە گشت شارەیل عراق وەرگرن.
عەواد خان دیاریکرد ک فرەترین ئەو دەوڵەتەیلە ک
شناسنامە و پاسپۆرتی دوویەم دەن جوور؛ مولودۆفا، ماڵتا، قوبرس، ئیسپانیا ،
پورتوگال، یونان لە ئۆڕوپا، و دەوڵەتەیل کاریبی جوور سانت کیتی و نیڤیس و دومینیکان
و. ئەنتیگوا و بەربودا و دەوڵەت گرینادا و سانت لوسیا، و هەمیش بەرنامەیل نیشتەجیبوین
و پاسپۆرت دوویەم لە تورکیا، و بەرنامەی EB-50 لە ئەمریکا.
وەڕێۆبەر هەرێمی کومپانیای بلومینا هەمیش ئووشێد؛
عراقیەگان روی کەنە بەرنامەی نیشتەجیبوین هەمیشەیی و شناسنامەی دوویەم، وەتایبەت لەبان
دوو دەوڵەت سانت کیتی و نیڤیس ک هاتە ناوچەی دەریای کاریبی، و دەوڵەت ماڵتای ئۆڕوپایی،
ئەرا ئەو سوودەیلە م ئەو کەسەیلەگ نیشتەجیبوین و پاسپۆرتیان وەرگرن، هەمیش لەوەر خەرجە
گونجایایەگان، و ئاماژە کرد ک فەرەترین ئەو پارێزگایل عراقیە ک روی کەنە شناسنامە
خوەیان؛ هەولێر، سلێمانی، بەغداد.
دەربارەی ماوەی دەرچگن شناسنامە یا پاسپۆرت دوویەم،
عەواد ئووشێد؛  هەر دەوڵەتیگ و هەر بەرنامەیگ
ماوەی دەرچگن شناسنامەگەی جیوازە، وەلی وەشیوەیگ گشتی ماوەگە هالە ناونی ٣ تا ٩
مانگ لە وەخت داواکاریەگە تا رەزامەنیەگە لە دەوڵەتەگە دەرچوود تا قاقەزەگان رەوانە
کریەن.
عەواد ئاماژە کەێد لە هەسی رەتکردن لە بەشیگ لە
داواکاریەگان، ک ئەگەر رەتکردن بوود ئەوە کەفێدە رابردوو ئەو کەسەگ داواگە خستیەسە
وەردەس، چوونکە دەوڵەتەگە ووردبینی و لێکۆڵینەوەی فراوانیگ لە باوەتەگەی کەێد.
هەمیشە ئەو دەوڵەتە ک شناسنامەگە دەێد، لەڕی پۆلیس
ئەنتەرپۆڵ ناودەوڵەتی راپۆرتەگان وەرگرێد، و لە باوەت خەرج وەرگردن شناسنامە یا
پاسپۆرتەگە، و ئایا بایەدە هاووڵاتییەگە بڕەسێدە ئەو وڵاتە یا پاسپۆرت و شناسنامەگەس
رەسێدە عراق، وەڕێوبەر کۆمپانیاگە ئووشێد؛ خەرج بەرنامەی شناسنامەی دەوڵەتەیل ناوچەی
کاریبی لە ١٠٠ هەزار دۆلار دەسکەێدە پی، و خەرج بەشیگ لە بەرنامەیل دەوڵەتەیل  ئۆڕوپا رەسێدە ٢ مەلیۆن یۆرۆ.
دەربارەی مەرج گەشتکردن ئەرا دەوڵەتەگە، و رەسین
پاسپورتەگە ئەرا عراق، عەواد خان ئووشێد، بەڵی، پاسپورتەگە رەسێدە خاوەنەگەی لە شوینەگەی
خوەی، و دەوڵەتەیلیگ هەس مەرج رەسین ئەرا ناویان دانەن و قەسەم خواردن و پەنجەموور
کردن ئەرا دەرکردن پاسپۆرتەگە و دەوڵەتەیلیگ هەس ئی مەرجەیلە نەیرن.
